Andamanse See

Die Andamanse See (Hindi: अंडमान सागर Sāgar Aṇḍmān, Birmaans: ကပ္ပလီ ပင်လယ် Kappale Panglai, Thai: ทะเลอันดามัน Thale Xạndāmạn, Indonesies en Maleis: Laut Andaman) of Birmaanse See is 'n waterliggaam in die noordelike Indiese Oseaan, suidoos van die Baai van Bengale, suid van Mianmar, wes van Thailand en oos van die Andaman-eilande. Die see is ongeveer 1 200 kilometer lank (noord-suid) en 645 kilometer wyd (oos-wes), met 'n oppervlak van 600 000 km². Die gemiddelde diepte daarvan is 1 096 meter, en die maksimum diepte is 4 198 meter.

By die see se suidoostelike punt word dit nouer om die Straat van Malakka te vorm wat die Maleise Skiereiland van die eiland Sumatra skei.

Die Andamanse See is biologies ryk aan diversiteit en veelheid. Thailand se bes bewaarde en mees ekstensiewe koraalriwwe kom in die Andamanse See voor, veral in die Surineilande. Hoewel die see slegs 'n derde van Thailand se kuslyn beslaan, kom meer as die helfte van die land se koraalriwwe daarin voor. Meer as 210 koraal spesies en 100 rifvisspesies is in die see aangeteken.

Seebodemtektonika 

Die grens tussen twee tektoniese plate, die Birmaplaat en die Sundaplaat loop in 'n noord-suid lyn op die seebodem van die Andamanse See. Daar word geglo dat die plate (of mikroplate) vroeër deel gevorm het van die groter Eurasiese Plaat, maar dat dit gevorm is toe transformasiefoutaktiwiteit vererger het soos die Indiese Plaat se substantiewe botsing met die Eurasiese kontinent begin het.

As gevolg hiervan is 'n seebodemuitspreiding sentrum geskep wat die marginale bekken begin vorm het wat tot die Andamanse See ontwikkel het. Die huidige stadium het ongeveer 3-4 miljoen jaar gelede begin.

Vulkaanaktiwiteit 
Die Barren-Eilande is 'n aktiewe vulkaan in die Andamanse See oos van die hoof Groot Andaman eiland groep. Dit is die enigste tans aktiewe vulkaan geassosieer met die Indiese subkontinent. Die vulkaanaktiwiteit is te wyte aan die volgehoue subduksie van die Indiëplaat onder die Andaman-eilandboog wat magma dwing om in die omgewing van die Birmaplaat te styg. Die vulkaniese eiland Narcondam, wat verder noord geleë is, is ook deur die proses geskep, maar dit was nie onlangs aktief nie.

Eksterne skakels 

  

Geografie van Indië
Geografie van Indonesië‎
Geografie van Maleisië‎
Geografie van Mianmar
Geografie van Thailand
Seë van Asië
Seë van die Indiese Oseaan